Imtella' Lulju 10, 2020 - Aġġornata 10 Ta' Lulju, 2020 6:28pm Il-Ministeru tal-Edukazzjoni kompla jwessgħa l-għajnuna finanzjarja għal studenti li jridu jispeċjalizzaw f'diversi oqsma ta' studju permezz ta' ħames skemi ta' boroż ta' studju b'valur ta' aktar minn żewġ miljuni ewro. Waqt li ħabbar dawn il-boroż ta' studju, il-Ministru tal-Edukazzjoni Owen Bonnici qal li bihom ser jiġu finanzjati korsijiet ta' speċjalizzazjoni għal madwar 500 student. Il-Minsteru tal-Edukazzjoni kompla jsaħħaħ ħames skemi b'waħda minnhom tnediet għall-ewwel darba dik tal-veterinarji immirati biex jgħinu finanzjarment studenti li jixtiequ jkomplu jistudjaw fil-livell terzjarju fosthom għall-Masters u Dottorat. Fil-jiem li ġejjin ser jinfetħu l-applikazzjonijiet għall-ħames skemi li għalihom hemm allokati €2.3 miljun. "L-applikanti jistgħu japplikaw biex jiffolowjaw korsijiet kemm Malta u anke barra basta l-Università tkun rikonoxxuta, kif ukoll jistgħu jagħżlu courses part time jew full time, distance learning whatever. Neħħejna wkoll il-barrier għax qabel min kien jistudja full time ma setax jaħdem aktar minn 20 siegħa. Issa jistgħu jaħdmu kemm iridu l-importanti li jiksbu l-kwalifika tagħhom." L-istudenti jistgħu jagħżlu minn varjazzjoni kbira ta' suġġetti fosthom fl-qosma tal-arti u l-isport. Għall-ewwel darba ser ikunu offruti boroż ta' studju ġodda lil studenti li jridu isir veterinarji minħabba li dan il-kors ma jistax ikun segwiet f'Malta. "Boroż ta' studju għal dawk li jridu jkomplu jistudjaw fuq korsijiet immirati għall-veterinarji biex fl-aħħar tal-istudju japplikaw għal-liċenzja tal-vets. Importanti li dawk li diġà bdew starting 2016 jistgħu japplikaw kif ukoll dawk li ser jibdew il-kors issa accademic year 20-21." Is-Segretarji Parlamentari Stefan Zrinzo Azzopardi u Clifton Grima ħadmu mal-Ministeru tal-Edukazzjoni biex l-iskemi jissaħħu u jinġabru taħt qafas wieħed għall-benefiċċju tal-istudenti. Il-Ministru tal-Edukazzjoni Owen Bonnici qal li erba' skemi magħrufa bħala Tertiary Education Scholarship, Arts Scholarship, Malta Sports Scholarship u dik tal-vetenerarji huma ffinazjati minn fondi pubbliċi filwaqt li l-iskema Endeavour hija ffinanzjata minn fondi Ewropej. Dr Bonnici qal li minn dawn l-iskemi mistennija jibbenefikaw 500 student u spjega li dan huwa eċercizzju ta' ġustizzja soċjali għax dawk li qatt ma setgħu jkomplu jistudjaw issa qed jingħataw l-għajnuna biex jilħqu l-milja tal-karriera tagħhom.